俠少行戲王子直
作者：劉攽
朝代：宋

paragraphs: 長安少年俠自任，一生意氣過人甚。
許身直以豪取名，快意那知武犯禁。
寶刀强弓千里馬，風馳電射無敵者。
有時獨醉倡樓春，一身歌舞兼百人。
休來著書吐胸臆，脫落章句嗤丘墳。
王侯願交不可得，貴者雖貴猶埃塵。
君不見漢家雲臺畫良將，高冠長劍森相向。
由來落拓塵土中，不妨論議巖廊上。
乃知功名爲世賢，安知輕欺惡少年。